Komisijos direktyva 97/72/EB
1997 m. gruodžio 15 d.
iš dalies keičianti Tarybos direktyvą 70/524/EEB dėl pašarų priedų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Direktyva 97/6/EB [2], ypač į jos 7 straipsnį,
kadangi Direktyva 70/524/EEB numato, kad atsižvelgiant į mokslo ir technikos žinių pažangą, jos priedai turi būti reguliariai taisomi ir keičiami; kadangi Komisijos direktyva 91/248/EEB [3] buvo padaryta priedų suvestinė;
kadangi informacija apie pašarų priedą, priskiriamą "Antibiotikų" grupei, informaciją skiltyje "Cheminė formulė, aprašymas" reikėtų papildyti;
kadangi kai kuriose valstybėse narėse buvo plačiai ištirtas "Kokcidiostatų ir kitų vaistinių medžiagų" grupei bei "Rišamųjų medžiagų, nuo sukepimo apsaugančių medžiagų ir koaguliantų" grupei priskiriamo pašarų priedo naujas vartojimas; kadangi, atsižvelgiant į sukauptą patirtį ir atliktus tyrimus, šį naują jų vartojimą galima leisti visoje Bendrijoje;
kadangi priedų nuostatas dėl vieno pašarų priedo, priskiriamo "Emulsiklių, stabilizatorių, tirštiklių ir standiklių" grupei, būtina suderinti su Bendrijos nuostatomis šiuo klausimu, kai jis yra susijęs su pašarais;
kadangi dviejų pašarų priedų, priskiriamų "Emulsiklių, stabilizatorių, tirštiklių ir standiklių" grupei, ir vieno priedo, priskiriamo "Konservantų" grupei, įrašus skiltyje "Kitos nuostatos" reikėtų pakeisti;
kadangi kai kuriose valstybėse narėse atlikti sėkmingi bandymai su vieno "Antibiotikų" grupės ir vieno "Kokcidiostatų ir kitų vaistinių medžiagų" grupės pašarų priedo nauju vartojimu; kadangi tokiam vartojimui išduotus laikinuosius nacionalinius leidimus reikėtų pripažinti, kol bus galbūt išduotas bendras Bendrijos leidimas;
kadangi mažiausią leistiną vieno pašarų priedo, priskiriamo "Mikroorganizmų" grupei, koncentraciją reikėtų pakeisti;
kadangi dar neužbaigti įvairių II priedo pašarų priedų, kuriuos vartoti galėtų būti leidžiama nacionaliniu mastu, tyrimai; kadangi dėl to galimybė vartoti šiuos priedus turėtų būti pratęsta tam tikrą nustatytą laikotarpį;
kadangi nuo 1997 m. balandžio 1 d. Direktyva 97/6/EB draudžia vartoti glikopeptidinį antibiotiką avoparciną tuo pagrindu, kad negalima paneigti, jog jo vartojimas gyvūnų pašaruose gali sukelti atsparumą glikopeptidams, vartojamiems žmonėms skirtuose vaistuose;
kadangi 1994 m. gruodžio 20 d. Komisijos direktyva 94/77/EB, iš dalies keičianti Tarybos direktyvą 70/524/EEB dėl pašarų priedų [4], leidžia laikinai vartoti kitą glikopeptidą, t. y. ardaciną; kadangi atsargumo sumetimais ir remiantis Mokslinio komiteto rekomendacijomis šiuo pašarų priedu šiuo metu neprekiaujama, leidimas jį vartoti neturėtų būti pratęstas, nes dar nėra su avoparcinu atliktinų tyrimų rezultatų;
kadangi šioje direktyvoje numatytos priemonės atitinka Pašarų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 70/524/EEB priedai iš dalies keičiami, kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1998 m. kovo 31 d., įgyvendina šios direktyvos priedą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1997 m. gruodžio 15 d.